Sólbjørg Jakobsen (LA), 2023-04-13:
Tak for det.
Og så vil jeg også gerne sige tak til ligestillingsministeren for, at vi i dag har mulighed for en lidt grundigere debat om ligestillingsdagsordenen.
Jeg vil benytte lejligheden til at redegøre for Liberal Alliances og mine egne tanker om ligestillingstemaer, der fylder i 2023.
Det er simpelt hen, at ligestilling skal handle om myndige mennesker, som behandles ligeværdigt som individer og med lighed for loven.
Og det kan vi ikke opnå, hvis vi kun har fokus på resultater ud fra folks køn.
Det fylder enormt meget for mig, at vi får snakket om, at der er forskel på alle mennesker, og at der også er forskel på mænd og kvinder overordnet set.
Derfor er ligestilling ikke, at vi skal have lige mange kvinder og mænd i forsvaret eller i bestyrelser, og at kvinder og mænd skal have lige mange penge stående på bankkontoen i gennemsnit, eller at kvinder og mænd skal tage sig af lige mange huslige pligter i hjemmet, som vi også har en ophedet debat om i dag.
Derfor bør vi heller ikke have et måltal for kønssammensætning i ledelser og bestyrelser.
Man bør altid vælges på baggrund af sine kvalifikationer og ikke på baggrund af sit køn.
Derudover bliver vi nødt til at have en diskussion om, hvad staten bruger skattepengene til på det her område.
Det er ikke okay, at vi tager alle de emner, der overhovedet kan opfattes som kønnet, og så analyserer dem i dybden.
Nu blev ordføreren derovre irettesat for at bruge en stråmand, da ordføreren sagde, at vi ikke vil tælle alle ansigterne på Christiansborg.
Jo, det har vi bedt om, det har vi, og vi kan også se, at vi bruger skatteydernes penge til, at Slots- og Kulturstyrelsen tidligere i år har gennemført en spørgeskemaundersøgelse blandt statslige og statsanerkendte museer med henblik på at kortlægge kønnet på kunstneren bag kunstværker, som museer har indkøbt.
Det er tiltag, som er udtryk for sløseri med skatteydernes penge, og det bidrager til mere pseudoarbejde blandt offentligt ansatte.
Jeg synes, vi skal fokusere på reelle udfordringer.
Jeg mener, vi har en god ligestilling i Danmark, og jeg er glad for at bo i Danmark.
Der kan sagtens være kønnede udfordringer.
Det skal vi ikke underkende.
Der er mænd, der mangler lighed i serviceloven.
Det ser jeg som et socialt problem.
Der er kvinder, som får destrueret deres sunde og raske æg efter 5 år, efter de er blevet frosset ned, fordi der en dum regel om det, som ikke gælder for mænd i forhold til deres sædceller.
I den sidste del af min tale vil jeg gerne vende blikket udad.
Jeg synes, der bliver tegnet et meget, meget sort billede af ligestillingen i Danmark.
Det gør mig rigtig ked af det.
Jeg synes faktisk, vi har det rigtig godt.
Jeg vil nødig være kvinde i Iran eller Afghanistan og underlagt de normer, som også findes her.
I Iran bliver piger gift, og kvinder skal tilfredsstille deres mænd seksuelt for at modtage finansiel support.
Kvinder må ikke arbejde uden deres mænds accept, og kvinder skal dække sig til i offentligheden.
Der er kvinder, som ikke må forlade deres hjem, medmindre der er tale om akutte tilfælde, og samtidig kan kvinders mandlige familiemedlemmer risikere fængselsstraf, hvis kvinden ikke bærer fuldt slør i offentligheden.
Jeg synes, det sætter ligestillingsdebatten i dag i perspektiv.
Og før nogen tænker, at okay, bare fordi vi ikke bliver banket, så skal vi være glade, vil jeg sige: Nej, vi skal simpelt hen have mere respekt for den ligestilling, vi har i Danmark, og vi skal have respekt for, at det er noget, vi ikke tager for givet, og at det ikke er noget, alle har.
Og vi skal fokusere på at løse de decideret kønnede udfordringer, der er.
Tag mænd i serviceloven, tag kvinders reproduktive rettigheder.
Men vi skal ikke stå og male et sortsyn op, fordi vi har målt, at i gennemsnit støvsuger kvinder mere end mænd.
Det er nedværdigende, og jeg synes ikke, at det fremmer det, som jeg hører alle er enige om, nemlig at vi skal have samme muligheder uanset køn.
Tak for ordet.
Jeg ser frem til den videre debat.